google/wiki40b huggingface dataset:
Χατιτζέ Μουαζέζ Σουλτάνα

Βιογραφία

Γεννήθηκε το 1629 και είχε το όνομα Εύα. Ήταν Πολωνή Εβραία και έγινε σύζυγος του Σουλτάνου Ιμπραήμ Α΄ και μητέρα του Αχμέτ Β΄, τον οποίο απέκτησε σε ηλικία 14 ετών. Μουαζέζ σημαίνει "Ισχυρή, Δυνατή" 
Θεωρείται ως η πιο όμορφη γυναίκα του Σουλτάνου Ιμπραήμ. Ήταν επίσης γνωστή για το ήπιο του χαρακτήρα της, δεδομένου ότι δεν ήταν τόσο φιλόδοξη για την εξουσία όπως η Τουρχάν, η πρώτη σύζυγος του Ιμπραήμ, η οποία αγωνίστηκε εναντίον της μητέρας του συζύγου της, Κιοσέμ Σουλτάν, και θριάμβευσε όταν η Κιοσέμ δολοφονήθηκε με εντολή της. 
Δεν ήταν Βαλιντέ Σουλτάν στον γιο της γιατί πέθανε τέσσερα χρόνια πριν την άνοδο του Αχμέτ Β΄στον θρόνο, το 1687 στην Κωνσταντινούπολη σε ηλικία 58 ετών. 
Ο τάφος της βρίσκεται στο μαυσωλείο του Σουλεϊμάν Α΄ του Μεγαλοπρεπούς μέσα στο συγκρότημα Σουλεϊμανιγέ Τζαμί στην Κωνσταντινούπολη.
Κοροσί

Το Κοροσί είναι ηφαίστειο της Κένυας με 1,446 μέτρα ύψος. Είναι χτισμένο σχεδόν εξ ολοκλήρου από ρευστές ροές λάβας. Βρίσκεται στο ρήγμα του Γρηγορίου στη Ανατολική Αφρική στο βόρειο άκρο της λίμνης Μπαρίνγκο.
Πρωτάθλημα Ελλάδας πετοσφαίρισης ανδρών

Ιστορία

Για πρώτη φορά διοργανώθηκε το 1928 ως Πανελλήνιο πρωτάθλημα και την αγωνιστική περίοδο 1968–69 δημιουργήθηκε η ανώτατη σε επίπεδο ανδρών Α΄ Εθνική κατηγορία, η οποία από την περίοδο 1990–91 ονομάστηκε Α1.

ΕΣΑΠ

Την περίοδο 2006–07 συστάθηκε η Ένωση Σωματείων Αμειβόμενων Πετοσφαιριστών (ΕΣΑΠ), από τις ομάδες που είχαν δικαίωμα συμμετοχής στην Α1 Εθνική Κατηγορία πετοσφαίρισης, η οποία και ανέλαβε την ευθύνη της διοργάνωσης του πρωταθλήματος. Το πρωτάθλημα της Α1 Εθνικής Κατηγορίας μετονομάστηκε την περίοδο 2010–11 σε Volley League.

Χορηγίες

Επίσημος χορηγός του πρωταθλήματος είναι ο ΟΠΑΠ, ενώ το πρωτάθλημα ονομάζεται Volley League Πάμε Στοίχημα.
Δάφνη (φυτό)

Περιγραφή

Είναι θάμνος ή μικρό δέντρο. Τα φύλλα του είναι εναλλασσόμενα, ακέραια, λογχοειδή, βαθυπράσινα με μικρό μίσχο και με ελαφρά κυματοειδή μορφή. Η οσμή τους είναι αρωματική και η γεύση τους είναι λίγο πικρή. Τα άνθη βγαίνουν τον Μάρτιο με Απρίλιο. Ο καρπός είναι δρύπη με σαρκώδες περικάρπιο και μεγάλο σπέρμα. Το χρώμα του είναι κυανόμαυρο ή μαύρο όταν ωριμάσει, έχει σχήμα ωοειδές και μέγεθος μικρής ελιάς. Από τους καρπούς παράγεται το δαφνέλαιο, που έχει μορφή αλοιφής και στη συνηθισμένη θερμοκρασία είναι πράσινο.

Πολλαπλασιασμός

Το φυτό ευδοκιμεί σε ασβεστολιθικά και καλά αρδευόμενα εδάφη. Ο πολλαπλασιασμός του γίνεται με σπέρματα, τα οποία σπέρνονται σε σπορεία. Έπειτα από 3-4 μήνες τα φυτεύουν στο έδαφος και όταν αναπτυχθούν αρκετά τότε μεταφυτεύονται στην οριστική τους θέση. Εκτός αυτού, η δάφνη πολλαπλασιάζεται και με μοσχεύματα όπως και με παραφυάδες.

Χρήσεις

Τα φύλλα του φυτού χρησιμοποιούνται ως άρτυμα στη μαγειρική (νοστιμίζει φαγητά όπως τα όσπρια) και στη συσκευασία ξηρών καρπών, όπως σύκα ή σταφίδες. Το αιθέριο έλαιο που έχουν τα φύλλα και οι καρποί (δαφνέλαιο) χρησιμοποιείται για την παρασκευή εντομοκτόνων και παρασιτοκτόνων. Ένα αραιό αφέψημα από αυτά χρησιμοποιείται ως παρασιτοκτόνο οργανισμών που παρασιτούν σε άλογα.

Ιστορικά στοιχεία

Στην Ελλάδα η δάφνη ήταν γνωστή από τα αρχαιότατα χρόνια και γίνεται μνεία γι' αυτήν στον Όμηρο. Ήταν ιερό δέντρο, αφιερωμένο στο θεό Απόλλωνα. Πρώτα οι Έλληνες και έπειτα οι Ρωμαίοι συνήθιζαν να στεφανώνουν με κλαδιά δάφνης τους νικητές των αγώνων. Έτσι, ακόμα και σήμερα η δάφνη ταυτίζεται με τη δόξα, τη νίκη και την υπεροχή. Στην αρχαιότητα ήταν επίσης γνωστές οι θεραπευτικές της ιδιότητες. Αναφέρεται ότι η Πυθία του Μαντείου των Δελφών πριν δώσει τον χρησμό της μασούσε φύλλα δάφνης.
Γιώργος Δαμασιώτης

Βιογραφία

Σπούδασε στις Μουσικές Ακαδημίες του Παρισιού, της Ρώμης και του Μονάχου. Σε ηλικία 25 ετών βρέθηκε στην Αθήνα και έδωσε εξετάσεις μαζί με άλλους ως σπουδαστής της Επαγελματικής Σχόλης Θεάτρου : ενώπιον της επιτροπής έπαιξαν το "Βασιλικό" του Μάτεση σε σκηνοθεσία του Φώτου Πολίτη.
Την ίδια χρονιά, ως επαγγελματίας πια, έπαιξε στο "Φάουστ" του Γκαίτε, στο ρόλο του Βαλεντίνο στο θέατρο "Ολύμπια", ενώ στα τριάντα δυο του υποδύθηκε τον Σάιλοκ στον "Έμπορο της Βενετίας" στο Εθνικό Θέατρο. Αυτός ήταν ο ρόλος που τον καθιέρωσε.
Συμμετείχε στο θίασο της Αλίκης Θεοδωρίδου και του Κώστα Μουσούρη, στο θίασο της Κατερίνας και στη Λυρική Σκηνή όπου ερμήνευσε τον πρωταγωνιστικό ρόλο του Φίγκαρο στον "Κουρέα της Σεβίλλης".
Κατά την κατοχή βρέθηκε στο Θέατρο "Γκλόρια" με τις αδερφές Αννα και Μαρία Καλουτά σε οπερέτα, αφού οι επιθεωρήσεις είχαν μπει στο περιθώριο λόγω λογοκρισίας. Πήρε μέρος σε οπερέτες του Θεόφραστου Σακελλαρίδη μαζί με τους Μίμη Κοκκίνη, Πέτρο Κυριακό κ.ά.      
Έλαβε μέρος στην Αντίσταση και ήταν από τα πιο ενεργά μέλη. Είχε παίξει τον ρόλο του δημάρχου στην ταινία Η κυρά μας η μαμή.
Πήρε μέρος σε πολλούς επιθεωρησιακούς θιάσους, εμφανιζόμενος κυρίως στα θέατρα Ακροπόλ και Βέμπο. Το καλοκαίρι του 1954 πήρε μέρος στο βραβευμένο έργο των Μίμη Τραϊφόρου και Χρήστου Γιαννακόπουλου "Τρόλεϊ μπας". Στο σκετς "Οι Παλιοί και οι Σύγχρονοι Υπάλληλοι" έκανε επιτυχία με το ρόλο του Μενιδιάτη.

Θάνατος

Το 1961, όταν διευθυντής του Κρατικού Θεάτρου Βορείου Ελλάδος έγινε ο Σωκράτης Καραντινός, ο Δαμασιώτης μετακινήθηκε στην Θεσσαλονίκη με την μεσόφωνο γυναίκα του, Κίτσα Δαμασιώτου. Με το ΚΘΒΕ έπαιξε τον "Αρχοντοχωριάτη" του Μολιέρου.
Το 1964, στις δοκιμές του έργου "Ο Επιθεωρητής" του Γκόγκολ, ο Δαμασιώτης λιποθύμησε στην σκηνή και λίγες ώρες αργότερα πέθανε. Στο φουαγιέ του ΚΘΒΕ υπάρχει ακόμα η κουνημένη φωτογραφία από την γενική πρόβα, κατά την οποία έγινε το επεισόδιο με το Δαμασιώτη.
Δομική μηχανική

Η δομική μηχανική είναι το τμήμα της πολιτικής μηχανικής στο οποίο οι δομικοί μηχανικοί εκπαιδεύονται για να δημιουργήσουν τα «οστά και τους μυς» που δημιουργούν τη μορφή και το σχήμα των ανθρώπινων κατασκευών. Οι δομικοί μηχανικοί πρέπει να κατανοήσουν και να υπολογίσουν τη σταθερότητα, τη δύναμη και την ακαμψία των δομών για τα κτίρια και δομές μη οικοδόμησης. Τα δομικά σχέδια είναι ενσωματωμένα με τα σχέδια άλλων σχεδιαστών, όπως αρχιτέκτονες και μηχανικοί κτιρίων και συχνά εποπτεύουν την κατασκευή έργων από εργολάβους επί τόπου. Μπορούν επίσης να συμμετέχουν στον σχεδιασμό μηχανημάτων, ιατρικού εξοπλισμού και οχημάτων, όπου η δομική ακεραιότητα επηρεάζει τη λειτουργία και την ασφάλεια.
Η θεωρία της δομικής μηχανικής βασίζεται σε εφαρμοσμένους φυσικούς νόμους και εμπειρικές γνώσεις της δομικής απόδοσης διαφόρων υλικών και γεωμετριών. Ο σχεδιασμός της δομικής μηχανικής χρησιμοποιεί αρκετά σχετικά δομικά στοιχεία για την κατασκευή πολύπλοκων δομικών συστημάτων. Οι διαρθρωτικοί μηχανικοί είναι υπεύθυνοι για τη δημιουργική και αποδοτική χρήση των πόρων, των δομικών στοιχείων και των υλικών για την επίτευξη αυτών των στόχων.
Μπέρου

Γεωγραφία

Η ξηρά καταλαμβάνει το ένα τρίτο ή και περισσότερο από την δομή του ρηχού υφάλου και βρίσκεται κυρίως προς την βορειοανατολική άκρη του υφάλου. Η νησίδα έχει μέγιστο μήκος 13,9 χμ, και ποικίλλει στο πλάτος από τα 0,5 έως τα 2,9 χμ.
Μια εκτενής ανάπτυξη της άμμώδους γλώσσας ξηράς δημιούργησε την σχεδόν κλειστή Λιμνοθάλασσα Ταμπιάνγκ στο βόρειο άκρο, όπου υπάρχουν μανγκρόβια φυτά. Μια μικρή λιμνοθάλασσα στο βόρειο άκρο περικυκλώνεται από κατασκευασμένες λιμνούλες με ψάρια, με παρόμοια χαρακτηριστικά και στο νότιο άκρο της νησίδας. Μια μικρή λιμνοθάλασσα, με μήκος 3 χμ και εκτενή μανγκρόβια καταλαμβάνει το εσωτερικό νότιο τμήμα της Λιμνοθάλασσας Νούκα. Ένας υπερυψωμένος δρόμος βρίσκεται στην είσοδο του ορμίσκου και ένας διάδρομος αποβίβασης βρίσκεται στα εσωτερικά επίπεδα. Η λιμοθάλασσα Νούκα, έχει ένα πλατύ άνοιγμα. Το πλησιέστερο νησί στο Μπέρου είναι το Νικουνάου.
Αγοραίος Κολωνός

Περιγραφή

Πρόκειται για χαμηλό λόφο που υψώνεται βορειοδυτικά του λόφου του Αρείου Πάγου και σε κοντινή απόσταση από αυτόν. Στα ανατολικά του όρια χτίστηκε η αρχαία αγορά των Αθηνών, απ’ όπου έλαβε το όνομά «αγοραίος». Δε θα πρέπει να τον συγχέεται με τον Ίππιο Κολωνό, αρχαίο δήμο των Αθηνών που βρισκόταν περίπου στην περιοχή του σημερινού Κολωνού. Συνιστούσε το δυτικό όριο της Αγοράς. Εκτός όμως από αυτό, στην κορυφή του είχε χτιστεί ο Ναός του Ηφαίστου. Στην ανατολική του πλαγιά, βόρεια από το Παλαιό Βουλευτήριο, χτίστηκε κατά πάσα πιθανότητα τον 5ο αιώνα π.Χ., το «Συνέδριον», το οποίο αποτελούσε δευτερεύοντα τόπο συνάθροισης των πολιτών που συνέχισε να χρησιμοποιείται μέχρι και τον 4ο αι. π.Χ..
Ματσέι Ζουράφσκι

Καριέρα

1998–1999: Λεχ Πόζναν 56 αγώνες/19 γκολ
1999–2005: Βίσλα Κρακοβίας 153 αγώνες /101 γκολ
2005–2008: Σέλτικ Γλασκώβης 55 αγώνες /22 γκολ
2008–2009: Α.Ε. Λάρισα 42 αγώνες /15 γκολ
2009–2010: Ομόνοια 23 αγώνες /8 γκολ
2010–2011: Βίσλα Κρακοβίας 21 αγώνες /1 γκολ

Τίτλοι-Διακρίσεις

2001: Πρωτάθλημα και Λιγκ Καπ Πολωνίας
2002: Κύπελλο Πολωνίας,πρώτος σκόρερ πολωνικού πρωταθλήματος και καλύτερος Πολωνός ποδοσφαιριστής
2003: Νταμπλ
2004: Πρωτάθλημα Πολωνίας και πρώτος σκόρερ πολωνικού πρωταθλήματος
2005: Πρωτάθλημα Πολωνίας 
2006: Πρωτάθλημα και Λιγκ Καπ Σκωτίας
2007: Νταμπλ
Λουδοβίκος Η΄ της Έσσης-Ντάρμστατ

Βιογραφία

Ήταν ο πρωτότοκος γιος του Ερνέστου-Λουδοβίκου λάντγκραβου της Έσσης-Ντάρμστατ και της Δωροθέας-Καρλόττας των Χοεντσόλερν, κόρης του Αλβέρτου Β΄ μάργραβου του Βρανδεμβούργου-Άνσμπαχ.
Διαδέχθηκε τον πατέρα του, που απεβίωσε το 1739. Ο Λουδοβίκος Η΄ νυμφεύτηκε την κόμισσα του Χανάου-Λίχτενμπεργκ, το οποίο πρόσθεσε στις κτήσεις του. Απεβίωσε το 1768 σε ηλικία 77 ετών και τον διαδέχθηκε ο πρωτότοκος γιος του Λουδοβίκος Θ΄.
Ιωάννης Παπαλουκάς

Βιογραφικά στοιχεία

Ήταν γιος του Αχιλλέα Παπαλουκά, δικηγόρου και πολιτικού, και της Ολυμπιάδας Λάζου, αδελφής του Θεμιστοκλή Λάζου. Σπούδασε νομικά στο Πανεπιστήμιο Αθηνών και ιδιώτευσε ως δικηγόρος. Υπήρξε ενεργό μέλος του Δικηγορικού Συλλόγου Λαμίας, του οποίου διετέλεσε μέλος του διοικητικού συμβουλίου καθώς και πρόεδρος αυτού. Εξελέγη για πρώτη φορά βουλευτής Φθιώτιδος και Φωκίδος στις εκλογές του Αυγούστου του 1910 και επανεξελέγη σε αυτές του Νοεμβρίου του ίδιου έτους καθώς και σε αυτές του 1920. Στις εκλογές του 1923 εξελέγη βουλευτής Λοκρίδος.
Ήταν παντρεμένος με την Αγλαΐα Περιβολιώτου, κόρη του Νικολάου Περιβολιώτου, δημάρχου Θερμοπυλών, και αδερφή του Κωνσταντίνου Περιβολιώτη, και είχαν αποκτήσει τρία παδιά: την Λουκία, σύζυγο Λουκά Φίνου, φαρμακοποιού, την Ολυμπιάδα, σύζυγο Σπύρου Λιούρδη, αντιστράτηγου ε.α., και τον Αχιλλέα Παπαλουκά, δικηγόρο και βουλευτή.
Κοτ ντ'Αρζάν

Τοπωνυμία

Το όνομα σημαίνει Ασημένια ακτή και προέρχεται από την ιδιαίτερη ποιότητα της άμμου που υπάρχει εκεί. Η ακτή του Ατλαντικού είναι πολύ πλούσια σε μύδια και στρείδια. Η τριβή και τα υπολείμματα των κελυφών αυτών των οστρακοειδών έχουν αναμειχθεί με την άμμο κατά τη διάρκεια χιλιετιών. Ως αποτέλεσμα, η άμμος στην επιφάνεια της θάλασσας σκιάζει σαν σκόνη αργύρου σε μια ορισμένη ποσότητα φωτός τις βραδινές ώρες.
Η ακτή έλαβε το όνομα στις αρχές του 20ού αιώνα.

Προέλευση

Η εξυγίανση των Λαντ της Γασκώνης που πέτυχε ο αυτοκράτορας Ναπολέων Γ', τα έργα σταθεροποίησης των παράκτιων αμμόλοφων  και της πορείας του ποταμού Αντούρ, η άφιξη των αμαξοστοιχιών της σιδηροδρομικής εταιρείας Μιντί στην Αρκασόν και στο Μιμιζάν ήταν παράγοντες πολύ σημαντικοί για την ανάπτυξη της περιοχής στα τέλη του 19ου αιώνα. Χάρη στην οικονομική άνθηση της περιοχής, που συνδέεται με την εκμετάλλευση του δρυμού των Λαντ, εύπορες οικογένειες εγκατέστησαν θερινές κατοικίες στην «ακτή», όπως λέγεται στην περιοχή.
Το κλίμα της περιοχής, η μόδα των θαλάσσιων λουτρών, εμπνευσμένη από τους γιατρούς της εποχής και που διαδόθηκε από την αυτοκράτειρα Ευγενία που παραθέριζε στο Μπιαρίτς, δημιούργησαν τα πρώτα παραθαλάσσια θέρετρα της Ακουιτανίας.
Αδερφοί Κοέν

Βιογραφικά

Κατάγονται από την Μινεσότα των ΗΠΑ και είναι εβραϊκής καταγωγής. Ο Τζόελ έχει σπουδάσει κινηματογράφο και τηλεόραση στο πανεπιστήμιο της Νέας Υόρκης και ο Ίθαν Φιλοσοφία στο Πρίνστον. Πριν ξεκινήσουν δειλά το 1984 την σκηνοθετική καριέρα τους ήταν οι ίδιοι παθιασμένοι κινηματογραφόφιλοι και είχαν εργαστεί περιστασιακά σε δευτερεύουσας σημασίας δουλειές σε χαμηλού κόστους κινηματογραφικές παραγωγές.
Δεν απασχολούν τα media με τη προσωπική τους ζωή. Σήμερα ζουν στη Νέα Υόρκη. Ο Τζόελ είναι παντρεμένος με την ηθοποιό Φράνσις ΜακΝτόρμαντ και ο Ίθαν με την μοντέρ των ταινιών τους, Τρίσια Κουκ.

Γενικά

Οι αδερφοί Κοέν γράφουν, σκηνοθετούν και κάνουν την παραγωγή των ταινιών τους από κοινού αν και μέχρι πρόσφατα ο Τζόελ είχε περισσότερο την ευθύνη της σκηνοθεσίας και ο Ίθαν της παραγωγής. Είναι γνωστοί στο χώρο του κινηματογράφου σαν ο «δικέφαλος σκηνοθέτης» καθώς έχουν ακριβώς τις ίδιες απόψεις για την υλοποίηση των ταινιών και παραδειγματική συνεργασία.
Στις ταινίες τους αρκετά συχνά υπάρχουν ονειρικά και υπερ-ρεαλιστικά στοιχεία ενώ διαφοροποιούνται και σεναριακά από τις κατεστημένες κινηματογραφικές αντιλήψεις του Χόλιγουντ καθώς οι ήρωες τους δεν είναι ωραιοποιημένοι χαρακτήρες, δεν έχουν ιδιαίτερες ηθικές αναστολές (αντί-ήρωες) και εμπλέκονται σε περίεργες ιστορίες με πολλές αντιφάσεις και ανατροπές. Έχουν έντονες επιρροές από το Φιλμ νουάρ και γενικά το κλασσικό κινηματογράφο αλλά και την αισθητική των κόμικς. Το κινηματογραφικό είδος που τους ταιριάζει περισσότερο είναι η μαύρη κωμωδία.
Ιδιαίτερο χαρακτηριστικό του σκηνοθετικού διδύμου είναι ότι επιλέγουν συχνά τους ίδιους ηθοποιούς για τις ταινίες τους. Ενδεικτικά ο Τζορτζ Κλούνεϊ έχει παίξει σε 3 ταινίες τους, ο Τζεφ Μπρίτζες σε 2, ο Στιβ Μπουσέμι σε 6, ο Τζον Γκούντμαν σε 5, ο Τζον Τουρτούρο σε 4.
Οι αδερφοί Κοέν θεωρούνται σήμερα καταξιωμένοι στο παγκόσμιο κινηματογραφικό στερέωμα στην κατηγορία cinefil αλλά και όχι μόνο με σημαντικές εμπορικές επιτυχίες όπως τα Καμιά Πατρίδα για τους Μελλοθάνατους (εισπράξεις 162 εκατομμύρια δολάρια) και το Καυτό Απόρρητο (163 εκατομμύρια). Το μοναδικό κινηματογραφικό στυλ των αδελφών Κοέν έχει δημιουργήσει πολλούς φανατικούς θαυμαστές των ταινιών τους. Πολλά είναι τα βραβεία, οι διακρίσεις και οι υποψηφιότητες που έχουν κερδίσει από το 1991 μέχρι σήμερα με σημαντικότερα τα:
Πεντάβρυσο Καστοριάς

Ιστορικά στοιχεία

Από την ανεύρεση διαφόρων αρχαιοτήτων μαρτυρείται η ύπαρξη ρωμαϊκού οικισμού στο ισοπεδωμένο σήμερα ύψωμα «Άγιος Σπυρίδωνας», σε απόσταση ενός μόνο χιλιομέτρου από το σημερινό χωριό. Στην Πεντάβρυσο, το καλοκαίρι του 1999, ανακαλύφθηκε από αρχαιολόγους το αρχαιότερο επιτύμβιο ανάγλυφο της Άνω Μακεδονίας και ένα από τα καλύτερα κλασικά έργα  (με γυναικεία μορφή) που έχουν ποτέ ανακαλυφθεί σ` ολόκληρη τη μακεδονική επικράτεια.

Ειδική αναφορά

Ο Σύλλογος Φίλων Περιβάλλοντος του χωριού διοργανώνει κάθε Ιούλιο εκδηλώσεις στο βουνό Προφήτης Ηλίας. Από αθλητική άποψη δραστηριοποιείται η τοπική ποδοσφαιρική ομάδα, που αγωνίζεται στην Α΄ ερασιτεχνική κατηγορία του πρωταθλήματος της Ε.Π.Σ. Καστοριάς. Το μεγαλύτερο όμως γεγονός στο χωριό είναι οι πολιτιστικές δραστηριότητες του Δεκαπενταύγουστου με έμφαση στις ποντιακές παραδόσεις. Τις δραστηριότητες αυτές διοργανώνει κάθε χρόνο ο Πολιτιστικός Σύλλογος «ο Πόντος» με αποκορύφωμα το διήμερο (συνήθως) γλέντι προσελκύοντας κόσμο από την Ελλάδα και το εξωτερικό που ξεπερνάει τις 5 με 6 χιλιάδες σε αριθμό.
Απάου-γιε Κιούν

Γεωγραφία

Το Απάου-γιε Κιούν είναι νησί με μήκος 1.4 χιλιομέτρων και πλάτος 0.4 χιλιομέτρων. Χωρίζεται από την ακτή του Ραχίν από ένα στενό πλάτους 500 μέτρων (0.5 χιλιόμετρα).
Το νησί είναι κατάφυτο και έχει μέγιστο ύψος 90 μέτρα. Υπάρχουν ηφαίστεια λάσπης περίπου 2 χιλιόμετρα δυτικά και ΒΔ του νησιού.
Σημαία της Αυστραλίας

Η σημαία της Αυστραλίας αποτελείται από τρία κύρια σύμβολα, την Union Flag (γνωστότερο ως Union Jack), το Αστέρι της Κοινοπολιτείας και το Σταυρό του Νότου (Southern Cross). Το Union Flag θεωρείται γενικά ότι συμβολίζει την ιστορία της Αυστραλίας, ως συλλογή βρετανικών αποικιών, ενώ δείχνει και πίστη στη Βρετανική Αυτοκρατορία. Το Σταυρό του Νότου εκπροσωπούν τα πέντε άσπρα αστέρια. Ο Σταυρός του Νότου (ή Crux) είναι ο λαμπρότερος αστερισμός, ορατός από το Νότιο Ημισφαίριο. Καθένα από αυτά τα αστέρια έχει επτά ακτίνες, εκτός από το μικρότερο, που είναι πεντάκτινο. Κάθε ακτίνα στο μεγάλο αστέρι συμβολίζει τις 6 αρχικές πολιτείες και ένα ακόμα συμβολίζει τα εξωτερικά εδάφη. Το μπλε χρώμα αντιπροσωπεύει την Αυστραλία ως ήπειρο, σύμβολο του ταξιδιού που κάνουν οι άνθρωποι για να φτάσουν στη χώρα. Υιοθετήθηκε στις 19 Δεκεμβρίου 1908.
Αριστοτέλης Ψαρράς

Βιογραφικά στοιχεία

Γεννήθηκε στο Μεσενικόλα Καρδίτσας και σπούδασε ιατρική στο Πανεπιστήμιο Αθηνών. Εξελέγη βουλευτής Τρικάλων με το Λαϊκό Κόμμα στις εκλογές του 1926 και επανεξελέγη σε αυτές του 1932. Στις εκλογές του 1933 εξελέγη βουλευτής Καρδίτσας με το Λαϊκό Κόμμα ενώ στις εκλογές του 1935 βουλευτής Τρικάλων.
NGC 1999

Το NGC 1999 είναι ένα γεμάτο με σκόνη φωτεινό νεφέλωμα στον αστερισμό Ωρίωνα, με ένα μεγάλο άνοιγμα κενού χώρου που φαίνεται ως μαύρη περιοχή. Είναι νεφέλωμα ανάκλασης, καθώς το φως του είναι ανακλώμενο φως του μεταβλητού αστέρα V380 Ωρίωνος.
Παλαιότερα πιστευόταν ότι το μαύρο κομμάτι ήταν ένα πυκνό νέφος σκόνης και αερίου, το οποίο εμπόδιζε το φως να περάσει, δηλαδή ένα σκοτεινό νεφέλωμα. Ωστόσο, ανάλυση στο υπέρυθρο με το Διαστημικό Τηλεσκόπιο Χέρσελ, μαζί με παρατηρήσεις από το έδαφος του υποχιλιοστομετρικού τηλεσκοπίου της Ατακάμα και των οπτικών τηλεσκοπίων Mayall στο Κιτ Πηκ και «Μαγγελάνος», απέδειξε το 2010 ότι η σκοτεινή αυτή περιοχή φαίνεται μαύρη όχι επειδή είναι ένας εξαιρετικά πυκνός θύλακας σκόνης και αερίου, αλλά επειδή είναι κενή υλικού και από μέσα της βλέπουμε τον σκοτεινό ουρανό από πίσω. Η ακριβής αιτία της δημιουργίας του ανοίγματος βρίσκεται ακόμα υπό διερεύνηση, με μία πιθανότητα να είναι ότι λεπτοί πίδακες αερίου από κάποιους από τους πρωτοαστέρες στην περιοχή διατρύπησαν το πέπλο σκόνης και αερίου, αλλά και ισχυρή ακτινοβολία από έναν κοντινό ώριμο αστέρα ίσως να βοήθησε στη δημιουργία της οπής. Πιστεύεται ότι αυτή η ανακάλυψη θα μπορούσε να οδηγήσει σε μια καλύτερη κατανόηση ολόκληρης της διαδικασίας σχηματισμού αστέρων.
Το NGC 1999 απέχει από τη Γη περί τα 1.500 έτη φωτός.
Άγιος Νικόλαος Τριχωνίδας Αιτωλοακαρνανίας

Γεωγραφία - Ιστορία

Ο Άγιος Νικόλαος βρίσκεται βορειοδυτικά της λίμνης Τριχωνίδας σε απόσταση 7 χλμ. βορειοανατολικά του Αγρινίου. ανάμεσα στα χωριά Καμαρούλα (ΝΔ.) και Σχίνο (Β.) αν και τον χωρίζει από αυτά ο χείμαρρος Ερμίτσα. Το χωριό είχε παλιότερα το όνομα Ρεντσπέριον με το οποίο περιλαμβάνεται στις απογραφές από το 1940 ως μέρος της τότε κοινότητας Καινουργίου. Το 1953 μετονομάστηκε σε Άγιος Νικόλαος. Τις αρχές της δεκαετίας του '50 μετοίκησαν σε αυτόν πολλοί κάτοικοι από το Σταυροχώρι (Δοβίτσινο) Ευρυτανίας που μαζί τους μετέφεραν την εικόνα του Αγίου Νικολάου, στον οποίο οφείλεται και το όνομα του χωριού. Σύμφωνα με το πρόγραμμα Καλλικράτης αποτελεί την τοπική κοινότητα Αγίου Νικολάου Τριχωνίδας που υπάγεται στη δημοτική ενότητα Αγρινίου του δήμου Αγρινίου και σύμφωνα με την απογραφή 2011 έχει πληθυσμό 136 κατοίκους.
Λίμνη Τσιβλού

Φωτοθήκη

Ακολουθούν κάποιες φωτογραφίες της λίμνης.
Απόστολος Σταματελόπουλος

Άντελαϊντ Γιουνάιτεντ

Στις 22 Σεπτεμβρίου 2017, υπέγραψε 2ετές συμβόλαιο υποτροφίας με την Άντελαϊντ Γιουνάιτεντ. Στην τέταρτη συμμετοχή του το σύλλογο, σημείωσε το πρώτο του γκολ στο Πρωτάθλημα Αυστραλίας, για να ισοφαρίσει το σκορ σε έναν εκτός έδρας αγώνα εναντίον της Γουέστερν Σίντνεϊ Γουόντερερς στις 10 Ιανουαρίου 2018.

Western United

Στις 20 Μαρτίου 2019, ανακοινώθηκε πως υπέγραψε συμβόλαιο με το νέο σύλλογο της A-League Γουέστερν Γιουνάιτεντ.
 Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Διεθνής σταδιοδρομία

Έχει αγωνιστεί για την Εθνική Αυστραλίας U19.

Προσωπική ζωή

Ο Σταματελόπουλος γεννήθηκε στην Αυστραλία και είναι ελληνικής καταγωγής.
Φιλή Βατίδου

Βιογραφία

Γεννήθηκε το 1901 στη Σμύρνη και ήταν κόρη του Κυριάκου Βατίδη. Αδελφή της ήταν η, επίσης λογοτέχνιδα, Όλγα Βατίδου. Αποφοίτησε από το Κεντρικό Παρθεναγωγείο της Σμύρνης και από νεαρή ηλικία ασχολήθηκε με την ποίηση, δημοσιεύοντας έργα της σε λογοτεχνικά περιοδικά της γενέτειράς της. Μετά τη Μικρασιατική Καταστροφή κατέφυγε στην Ελλάδα και εγκαταστάθηκε στην Αθήνα συνεχίζοντας το ποιητικό της έργο. Παράλληλα υπήρξε δραστήριο μέλος διαφόρων μικρασιατικών οργανώσεων και κυρίως της Εστίας Νέας Σμύρνης, συμβάλλοντας μεταξύ άλλων στην ίδρυση της βιβλιοθήκης της Εστίας Νέας Σμύρνης, η οποία ξεκίνησε τη λειτουργία της το 1947. Πέθανε στην Αθήνα την 15η Δεκεμβρίου του 1963.
Κυβέρνηση Καραγιώργη Πέτροβιτς 1811

Η Κυβέρνηση Καραγιώργη Πέτροβιτς του 1811 ήταν η πρώτη Κυβέρνηση της Σερβίας που είχε στην σύνθεση της υπουργούς. Ήταν στην πραγματικότητα μη αναγνωρισμένη διεθνώς, είχε δημιουργηθεί με την ονομασία Διοικητικό συμβούλιο των Σέρβων από τους επαναστατημένους Σέρβους της πρώτης Σερβικής εξέγερσης. Έπαψε να υπάρχει με την καταστολή της εξέγερσης το 1813 από τους Οθωμανούς. Επόμενη κυβέρνηση ήταν το Διοικητικό συμβούλιο του κράτους 1834.
Ρούπρεχτ του Νασσάου-Ζόννενμπεργκ

Βιογραφία

Ήταν ο πέμπτος γιος του Γκέρλαχ Α΄ κόμη του Νασσάου. Μητέρα του ήταν η δεύτερη σύζυγος του Γκέρλαχ Α΄, η Ίρμγκαρντ, κόρη του Κραφτ του Χοενλόε-Βάικερσχαϊμ. Ο τριτότοκος αδελφός του, o Γκέρλαχ έγινε αρχιεπίσκοπος του Μάιντς και ο Ρούπρεχτ επίσης προοριζόταν να σταδιοδρομήσει στην Εκκλησία.
Το 1344 ο πατέρας του παραιτήθηκε υπέρ των δύο πρώτων γιων του και αποσύρθηκε στο κάστρο Ζόννενμπεργκ, το οποίο θα έδινε στον τέταρτο γιο του Κραφτ. Το 1356 ο Κραφτ έπεσε στη μάχη του Πουατιέ και έτσι ο Ρούπρεχτ θα κληρονομούσε το Ζόννενμπεργκ.
Οι δύο γιοί του Γκέρλαχ Α΄ από τον πρώτο του γάμο, ο Αδόλφος Α΄ και ο Ιωάννης Α΄ κυβέρνησαν μαζί ως το 1355, οπότε αποφάσισαν να μοιράσουν το Νασσάου: ο πρώτος έλαβε το Βήσμπαντεν και ο δεύτερος το Βάιλμπουργκ. Το 1361 ο πατέρας τους απεβίωσε· ο Ρούπρεχ έλαβε το Ζόννενμπεργκ kai η μητέρα του έγινε Δομινικανή μοναχή στη μονή Λήμπεναου, κοντά στο Βορμς.
Το 1369 ξεκίνησε μία διαμάχη εναντίον του 3ου εξαδέλφου του Ιωάννη Α΄ κόμη του Νασσάου-Ντίλενμπουργκ για κάποια φέουδα. Εισήλθε στη Συμφωνία του Αστέρος, μία συμμαχία ιπποτών εναντίον του Ερρίκου Β΄ λαντγκράβου της Έσσης.
Το 1370 απεβίωσε ο Αδόλφος Α΄ και το επόμενο έτος απεβίωσαν οι αδελφοί του Ιωάννης Α΄ και Γκέρλαχ και η Ίρμγκαρντ. Το διάστημα 1372-74 ο Ρούπρεχτ είχε δεύτερη διαμάχη με τον Ιωάννη Α΄ του Ντίλενμπουργκ· στις διενέξεις φρόντισε να κρατήσει το Ζόννεμπεργκ άθικτο, ενώ το Ντίλενμπουργκ ζημιώθηκε τόσο πολύ ώστε ήταν ακατοίκητο για ένα διάστημα και ο Ιωάννης Α΄ αναγκάστηκε να παραχωρήσει την πόλη Χάνταμαρ.
Το 1381 ο Βεγκέσλαος Δ΄ του Οίκου Λουξεμβούργου της Γερμανίας τον όρισε κυβερνήτη του Βέττεραου και ο Ρουπρεχτ βρήκε αφορμή να κάνει τρίτη διαμάχη με τον Ιωάννη Α΄ του Ντίλενμπουργκ που κράτησε ως το 1382.
Το 1382 επέκτεινε το κάστρο Γκράιφενσταϊν, προσθέτοντας δύο πύργους εκατέρωθεν του αρχικού οικοδομήματος. Έκανε τέταρτη διαμάχη (1382-85) με τον Ιωάννη Α΄ του Ντίλενμπουργκ.
Συμμετείχε στον Πόλεμο του Χάτσταϊν στο πλευρό των πόλεων της περιοχής του Ρήνου και Βέττεραου, εναντίον των υψηλόβαθμων ευγενών. Απεβίωσε το 1390 και τάφηκε στο Κιρχχάιμμπολαντεν. Ήταν άτεκνος και τον κληρονόμησε ο ανιψιός του Φίλιππος Α΄ κόμης του Νασσάου-Βάιλμπουργκ.

Οικογένεια

Νυμφεύτηκε το 1362 την Άννα, κόρη του Ιωάννη του Νασσάου-Χάνταμαρ· δεν απέκτησαν απογόνους.